Document ID: 31991R2365

ΚΑΝΟΝΙΣΜΟΣ (ΕΟΚ) αριθ. 2365/91 ΤΗΣ ΕΠΙΤΡΟΠΗΣ της 31ης Ιουλίου 1991 περί καθορισμού των προϋποθέσεων χρησιμοποίησης δελτίου ΑΤΑ για την προσωρινή εισαγωγή εμπορευμάτων στο τελωνειακό έδαφος της Κοινότητας καθώς και για την προσωρινή εξαγωγή εμπορευμάτων εκτός του εν λόγω εδάφους
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3599/82 του Συμβουλίου της 21ης Δεκεμβρίου 1982 για το καθεστώς προσωρινής εισαγωγής (1), όπως τροποποιήθηκε από τον κανονισμό (ΕΟΚ) αριθ. 1620/85 (2), και ιδίως το άρθρο 33,
τον κανονισμό (ΕΟΚ) αριθ. 754/76 του Συμβουλίου της 25ης Μαρτίου 1976 περί του δασμολογικού καθεστώτος που εφαρμόζεται στα επανεισαγόμενα στο τελωνειακό έδαφος της Κοινότητας εμπορεύματα (3), όπως τροποποιήθηκε τελευταία από τον κανονισμό (ΕΟΚ) αριθ. 1147/86 (4), και ιδίως το άρθρο 15 παράγραφος 2,
Εκτιμώντας:
ότι ο κανονισμός (ΕΟΚ) αριθ. 1751/84 της Επιτροπής της 13ης Ιουνίου 1984 που καθορίζει διατάξεις εφαρμογής του κανονισμού (ΕΟΚ) αριθ. 3599/82 του Συμβουλίου για το καθεστώς της προσωρινής εισαγωγής (5), όπως τροποποιήθηκε τελευταία από τον κανονισμό (ΕΟΚ) αριθ. 1516/89 (6), θεσπίζει ορισμένους κανόνες χρησιμοποίησης του δελτίου ΑΤΑ, το οποίο έχει καθιερωθεί από την τελωνειακή σύμβαση της 6ης Δεκεμβρίου 1961 σχετικά με το δελτίο ΑΤΑ για την προσωρινή εισαγωγή των εμπορευμάτων, η οποία στη συνέχεια καλείται "Σύμβαση ΑΤΑ"-
ότι η κατάργηση των εσωτερικών συνόρων της Κοινότητας και η εξάλειψη των διατυπώσεων που συνδέονται με τη διέλευση τους συνεπάγονται τη θέσπιση διατάξεων, προκειμένου η Κοινότητα να ορίζεται ως αποτελούσα ένα και μόνον έδαφος, όσον αφορά την εφαρμογή των κανόνων για το δελτίο ΑΤΑ- ότι είναι, συνεπώς, ανάγκη να καθοριστούν νέοι κανόνες χρησιμοποίησης του δελτίου ΑΤΑ για την προσωρινή εισαγωγή εμπορευμάτων κατ' εφαρμογή του κανονισμού (ΕΟΚ) αριθ. 3599/82-
ότι το δελτίο ΑΤΑ πρόκειται να εξακολουθήσει να εκδίδεται στο τελωνειακό έδαφος της Κοινότητας ως παραστατικό προσωρινής εισαγωγής ως τις 31 Δεκεμβρίου 1992- ότι οι προϋποθέσεις χρησιμοποίησης του παραστατικού αυτού πρέπει, για λόγους ομοιομορφίας, να είναι οι ίδιες με εκείνες που προβλέπονται από τον παρόντα κανονισμό- ότι, πρέπει, συνεπώς, μέχρι την ημερομηνία αυτή, να εφαρμόζεται η ίδια διαδικασία στα εμπορεύματα για τα οποία έχει εκδοθεί δελτίο ΑΤΑ σε κράτος μέλος και που προορίζονται να χρησιμοποιηθούν σε ένα ή περισσότερα άλλα κράτη μέλη-
ότι είναι επίσης σκόπιμο να καθοριστούν οι κανόνες χρησιμοποίησης του δελτίου ΑΤΑ σε περιπτώσεις προσωρινής εξαγωγής και επανεισαγωγής εμπορευμάτων στο τελωνειακό έδαφος της Κοινότητας-
ότι είναι αναγκαίο όλοι αυτοί οι κανόνες να συμφωνούν με τη Σύμβαση ΑΤΑ, της οποίας όλα τα κράτη μέλη της Κοινότητας αποτελούν συμβαλλόμενα μέρη-
ότι, για πρακτικούς λόγους και φροντίζοντας για συνοχή, οι προϋποθέσεις υπό τις οποίες μπορεί να χρησιμοποιείται το δελτίο ΑΤΑ για τις πράξεις προσωρινής εξαγωγής, από την έναρξή τους μέχρι την επανεισαγωγή των εμπορευμάτων στο τελωνειακό έδαφος της Κοινότητας, πρέπει να προσδιορίζονται στο ίδιο κείμενο με τις προϋποθέσεις που αφορούν την προσωρινή εισαγωγή εμπορευμάτων στο τελωνειακό έδαφος της Κοινότητας βάσει δελτίου ΑΤΑ-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Οικονομικών Τελωνειακών Καθεστώτων και με τη γνώμη της Επιτροπής Τελωνειακών Ατελειών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: ΤΙΤΛΟΣ Ι ΓΕΝΙΚΑ
Άρθρο 1
Ο παρών κανονισμός καθορίζει τις προϋποθέσεις χρησιμοποίησης του δελτίου ΑΤΑ για την προσωρινή εισαγωγή εμπορευμάτων στο τελωνειακό έδαφος της Κοινότητας, καθώς και για την προσωρινή εξαγωγή εμπορευμάτων εκτός του εδάφους αυτού.
Το δελτίο ΑΤΑ μπορεί να εκδίδεται στην Κοινότητα μόνο για τα κοινοτικά εμπορεύματα.
Τα εμπορεύματα, τα οποία είναι δυνατόν να αποτελέσουν αντικείμενο προσωρινής εισαγωγής με προσκόμιση και αποδοχή δελτίου ΑΤΑ, περιλαμβάνονται στο παράρτημα.
Άρθρο 2
Για τους σκοπούς του παρόντα κανονισμού, νοούνται ως:
α) "δελτίο ΑΤΑ": το διεθνές τελωνειακό έγγραφο προσωρινής εισαγωγής που εκδίδεται στο πλαίσιο της σύμβασης ΑΤΑ-
β) "τελωνείο εισόδου": το τελωνείο από το οποίο τα εμπορεύματα που συνοδεύονται από δελτίο ΑΤΑ, εισέρχονται στο τελωνειακό έδαφος της Κοινότητας-
γ) "τελωνείο προσωρινής εισαγωγής": το τελωνείο όπου πραγματοποιείται η υπαγωγή στο καθεστώς προσωρινής εισαγωγής των εμπορευμάτων που συνοδεύονται από δελτίο ΑΤΑ-
δ) "τελωνείο επανεξαγωγής": το τελωνείο όπου προσκομίζονται τα εμπορεύματα που συνοδεύονται από δελτίο ΑΤΑ μετά τη λήξη πράξης προσωρινής εισαγωγής-
ε) "τελωνείο προσωρινής εξαγωγής": το τελωνείο όπου διεκπεραιώνονται οι διατυπώσεις για την προσωρινή εξαγωγή εμπορευμάτων που συνοδεύονται από δελτίο ΑΤΑ-
στ) "τελωνείο επανεισαγωγής": το τελωνείο όπου προσκομίζονται τα εμπορεύματα που συνοδεύονται από δελτίο ΑΤΑ μετά τη λήξη πράξης προσωρινής εξαγωγής-
ζ) "τελωνείο εξόδου": το τελωνείο από το οποίο τα εμπορεύματα που συνοδεύονται από δελτίο ΑΤΑ εγκαταλείπουν το τελωνειακό έδαφος της Κοινότητας-
η) "τελωνείο προορισμού": το τελωνείο όπου πρέπει να προσκομιστεί το δελτίο ΑΤΑ για την ολοκλήρωση της πράξης διαμετακόμισης που πραγματοποιήθηκε βάσει του δελτίου ΑΤΑ ως παραστατικού διαμετακόμισης-
θ) "κοινοτικά εμπορεύματα": τα εμπορεύματα που
- παράγονται εξ ολοκλήρου στο τελωνειακό έδαφος της Κοινότητας, χωρίς τη χρησιμοποίηση εμπορευμάτων από τρίτες χώρες ή εδάφη που δεν αποτελούν τμήμα του τελωνειακού εδάφους της Κοινότητας,
- προέρχονται από χώρες ή εδάφη που δεν αποτελούν τμήμα του τελωνειακού εδάφους της Κοινότητας και έχουν τεθεί σε ελεύθερη κυκλοφορία σε κράτος μέλος,
- παράγονται, στο τελωνειακό έδαφος της Κοινότητας, είτε από εμπορεύματα που αναφέρονται αποκλειστικά στη δεύτερη περίπτωση είτε από εμπορεύματα που αναφέρονται στην πρώτη και δεύτερη περίπτωση. ΤΙΤΛΟΣ ΙΙ ΧΡΗΣΙΜΟΠΟΙΗΣΗ ΤΟΥ ΔΕΛΤΙΟΥ ΑΤΑ ΩΣ ΠΑΡΑΣΤΑΤΙΚΟΥ ΠΡΟΣΩΡΙΝΗΣ ΕΙΣΑΓΩΓΗΣ Κεφάλαιο Ι Προσκόμιση του δελτίου κατά την άφιξη
Άρθρο 3
1. Οι τελωνειακές υπηρεσίες δέχονται μόνον τα δελτία ΑΤΑ τα οποία:
α) έχουν εκδοθεί σε χώρα, η οποία αποτελεί συμβαλλόμενο μέρος της σύμβασης ΑΤΑ, φέρουν θεώρηση και καλύπτονται από εγγύηση συσταθείσα εκ μέρους ένωσης η οποία συμμετέχει σε διεθνή ομάδα εγγυητών.
Η Επιτροπή δημοσιεύει κατάλογο των εν λόγω χωρών και ενώσεων-
β) φέρουν τη βεβαίωση των τελωνειακών αρχών στη θέση που προορίζεται γι' αυτές στο εξώφυλλο του δελτίου-
γ) ισχύουν στο τελωνειακό έδαφος της Κοινότητας.
2. Η εγγύηση της οποίας η σύσταση πραγματοποιείται σύμφωνα με τη σύμβαση ΑΤΑ, θεωρείται επαρκής για την εφαρμογή του άρθρου 3 παράγραφος 1 του κανονισμού (ΕΟΚ) αριθ. 3599/82.
Άρθρο 4
Κατά την άφιξη των εμπορευμάτων στο τελωνειακό έδαφος της Κοινότητας το δελτίο ΑΤΑ προσκομίζεται στο τελωνείο εισόδου προκειμένου να χρησιμοποιηθεί είτε για την υπαγωγή αυτών στο καθεστώς της προσωρινής εισαγωγής είτε για πράξη διαμετακόμισης στο εν λόγω έδαφος πριν ή μετά από προσωρινή εισαγωγή, που πραγματοποιείται βάσει του εν λόγω δελτίου.
Κεφάλαιο ΙΙ Παροχή άδειας και υπαγωγή των εμπορευμάτων στο καθεστώς προσωρινής εισαγωγής Τμήμα 1 Αίτηση και έκδοση άδειας
Άρθρο 5
Η προσκόμιση του δελτίου ΑΤΑ στο τελωνείο προσωρινής εισαγωγής ενόψει της εισαγωγής των εμπορευμάτων στο καθεστώς της προσωρινής εισαγωγής ισοδυναμεί με υποβολή της αίτησης για την παροχή άδειας που αναφέρεται στο άρθρο 1 του κανονισμού (ΕΟΚ) αριθ. 1751/84 και η αποδοχή του δελτίου αυτού ισοδυναμεί με παροχή άδειας. Τμήμα 2 Υπαγωγή των εμπορευμάτων στο καθεστώς
Άρθρο 6
1. Η υπαγωγή στο καθεστώς προσωρινής εισαγωγής των εμπορευμάτων, για τα οποία έχει εκδοθεί δελτίο ΑΤΑ, πραγματοποιείται με την προσκόμιση του δελτίου, που είναι εξουσιοδοτημένο για τις πράξεις προσωρινής εισαγωγής (τελωνείο προσωρινής εισαγωγής) και την αποδοχή αυτού από το εν λόγω τελωνείο.
2. Η προσκόμιση του δελτίου ΑΤΑ εν όψει της υπαγωγής των εμπορευμάτων στο καθεστώς προσωρινής εισαγωγής πρέπει να πραγματοποιείται στα ακόλουθα τελωνεία:
α) όταν πρόκειται για εμπορεύματα που αναφέρονται στα σημεία 2 έως 9, 11 και 20 του παραρτήματος, σε τελωνείο προσωρινής εισαγωγής αρμόδιο για τον τόπο όπου τα εμπορεύματα αυτά πρόκειται να χρησιμοποιηθούν-
β) στις άλλες περιπτώσεις σε κάθε εξουσιοδοτημένο τελωνείο εισόδου. Στις περιπτώσεις αυτές το τελωνείο εισόδου ενεργεί ως τελωνείο προσωρινής εισαγωγής.
Όταν, σε εξαιρετικές περιπτώσεις, το εξουσιοδοτημένο τελωνείο εισόδου δεν είναι σε θέση να εξακριβώσει αν πληρούνται όλες οι προϋποθέσεις από τις οποίες εξαρτάται το καθεστώς προσωρινής εισαγωγής, το εν λόγω τελωνείο επιτρέπει την πραγματοποίηση της μεταφοράς των εμπορευμάτων από το εξουσιοδοτημένο τελωνείο εισόδου στο τελωνείο προορισμού που είναι σε θέση να επαληθεύει ότι οι προϋποθέσεις αυτές πληρούνται βάσει του δελτίου ΑΤΑ ως παραστατικού διαμετακόμισης, σύμφωνα με τη διαδικασία που αναφέρεται στο άρθρο 14.
3. Οι τελωνειακές αρχές των κρατών μελών παρέχουν στα τελωνεία τους αρμοδιότητες τελωνείων προσωρινής εισαγωγής ή τελωνείων εισόδου, τα οποία ενεργούν ως τελωνείο προσωρινής εισαγωγής.
Οι εν λόγω αρχές κοινοποιούν στην Επιτροπή κατάλογο των εξουσιοδοτημένων, σύμφωνα με την παράγραφο 1, τελωνείων καθώς και των εξουσιοδοτημένων τελωνείων που αναφέρονται στο άρθρο 9 παράγραφος 1. Ο κατάλογος αυτός δημοσιεύεται στη σειρά C της Επίσημης Εφημερίδας των Ευρωπαϊκών Κοινοτήτων.
Άρθρο 7
Κατά την εισαγωγή των εμπορευμάτων στο καθεστώς προσωρινής εισαγωγής, το τελωνείο προσωρινής εισαγωγής προβαίνει στις ακόλουθες διατυπώσεις:
α) ελέγχει τα στοιχεία που αναφέρονται στις θέσεις Α έως G του στελέχους εισαγωγής-
β) συμπληρώνει το στέλεχος και τη θέση Η του φύλλου εισαγωγής αναφέροντας, μεταξύ άλλων, στο στοιχείο b) της εν λόγω θέσης, την προθεσμία επανεξαγωγής των εμπορευμάτων, η οποία δεν μπορεί να υπερβαίνει τη διάρκεια ισχύος του δελτίου, με την επιφύλαξη των ειδικών προθεσμιών που αναφέρονται στο άρθρο 4 παράγραφος 1 του κανονισμού (ΕΟΚ) αριθ. 3599/82-
γ) αναγράφει το όνομα και τη διεύθυνση του τελωνείου προσωρινής εισαγωγής στη θέση Η, στοιχείο e) του φύλλου επανεξαγωγής και φυλάσσει το φύλλο εισαγωγής.
Κεφάλαιο ΙΙΙ Χρησιμοποίηση του καθεστώτος προσωρινής εισαγωγής για το ίδιο εμπόρευμα διαδοχικά σε πολλούς τόπους της Κοινότητας
Άρθρο 8
Όταν τα εμπορεύματα που αναφέρονται στο άρθρο 6 παράγραφος 2 στοιχείο α) πρέπει να χρησιμοποιηθούν σε πολλούς τόπους της Κοινότητας, οι τόποι και το κράτος ή τα κράτη μέλη, όπου χρησιμοποιούνται τα εμπορεύματα αυτά, πρέπει να αναφέρονται στο σημείο 4 του στελέχους εισαγωγής και στη θέση Η στοιχείο d) του φύλλου εισαγωγής.
Στην περίπτωση αυτή, το δελτίο ΑΤΑ προσκομίζεται, για την υπαγωγή στο καθεστώς προσωρινής εισαγωγής, στο τελωνείο προσωρινής εισαγωγής που είναι αρμόδιο για τον πρώτο τόπο όπου πρόκειται να χρησιμοποιηθούν τα εμπορεύματα. Η υπαγωγή των εμπορευμάτων αυτών στο καθεστώς της προσωρινής εισαγωγής στο εν λόγω τελωνείο επιτρέπει επίσης τη χρησιμοποίηση των εμπορευμάτων στο πλαίσιο του καθεστώτος στους άλλους τόπους που αναφέρονται στο στέλεχος και το φύλλο που προαναφέρθηκαν.
Κεφάλαιο IV Λήξη του καθεστώτος
Άρθρο 9
1. Κατά τη λήξη του καθεστώτος της προσωρινής εισαγωγής, με την επανεξαγωγή των εμπορευμάτων εκτός του τελωνειακού εδάφους της Κοινότητας, το τελωνείο επανεξαγωγής που είναι εξουσιοδοτημένο από τις τελωνειακές αρχές των κρατών μελών προβαίνει στις ακόλουθες διατυπώσεις:
α) συμπληρώνει το στέλεχος και τη θέση Η του φύλλου επανεξαγωγής,
β) φυλάσσει το φύλλο επανεξαγωγής και το αποστέλλει χωρίς καθυστέρηση στο τελωνείο προσωρινής εισαγωγής.
2. Όταν οι διατυπώσεις για τη λήξη του καθεστώτος προσωρινής εισαγωγής πραγματοποιούνται σε τελωνείο επανεξαγωγής διαφορετικό από το τελωνείο εξόδου, η μεταφορά των εμπορευμάτων μεταξύ αυτών των δύο τελωνείων μπορεί να πραγματοποιείται βάσει του δελτίου ΑΤΑ ως παραστατικού διαμετακόμισης, σύμφωνα με τη διαδικασία που προβλέπεται στο άρθρο 14.
Άρθρο 10
Για τη λήξη του καθεστώτος προσωρινής εισαγωγής με τη λήψη ενός από τους προορισμούς που αναφέρονται στα άρθρα 28 και 29 του κανονισμού (ΕΟΚ) αριθ. 3599/82 εκτός από την επανεξαγωγή που αναφέρεται στο άρθρο 9 και με την επιφύλαξη των διατυπώσεων που απαιτούνται για τους προορισμούς αυτούς, το δελτίο ΑΤΑ προσκομίζεται στο τελωνείο που είναι αρμόδιο για την υπαγωγή των εμπορευμάτων στους συγκεκριμένους προορισμούς.
Το τελωνείο αυτό προβαίνει στις διατυπώσεις που αναφέρονται στο άρθρο 9 παράγραφος 1.
Κεφάλαιο V Άλλες διατάξεις για την προσωρινή εισαγωγή των εμπορευμάτων βάσει του δελτίου ΑΤΑ
Άρθρο 11
Με την επιφύλαξη των διατάξεων του άρθρου 12 και της χρησιμοποίησης του δελτίου ΑΤΑ για την πράξη διαμετακόμισης σύμφωνα με το άρθρο 14, η κυκλοφορία στο εσωτερικό του τελωνειακού εδάφους της Κοινότητας των εμπορευμάτων, που έχουν υπαχθεί στο καθεστώς προσωρινής εισαγωγής βάσει του συγκεκριμένου δελτίου, πραγματοποιείται χωρίς άλλη τελωνειακή διατύπωση, μέχρις ότου ολοκληρωθούν οι διατυπώσεις που αφορούν τη λήξη του καθεστώτος και αναφέρονται στο άρθρο 9.
Άρθρο 12
Σε περίπτωση που το καθεστώς προσωρινής εισαγωγής σε πολλούς τόπους της Κοινότητας απαιτεί διέλευση των εμπορευμάτων μέσω του εδάφους τρίτης χώρας, οι διατυπώσεις που χαρακτηρίζουν τη λήξη του καθεστώτος και την υπαγωγή των εμπορευμάτων σ' αυτό, διεκπεραιώνονται, αντιστοίχως, στους τόπους από τους οποίους τα εμπορεύματα αυτά εγκαταλείπουν προσωρινά το τελωνειακό έδαφος της Κοινότητας και εισέρχονται εκ νέου στο εν λόγω έδαφος.
Κεφάλαιο VI Παραβάσεις και παρατυπίες
Άρθρο 13
1. Όταν διαπιστώνεται, ότι κατά τη διάρκεια ή με την ευκαιρία πράξης προσωρινής εισαγωγής βάσει δελτίου ΑΤΑ διαπράττεται παράβαση ή παρατυπία σε συγκεκριμένο κράτος μέλος, η είσπραξη των δασμών και άλλων κοινοτικών ή εθνικών επιβαρύνσεων που ενδεχομένως απαιτούνται, πραγματοποιείται από το εν λόγω κράτος μέλος σύμφωνα με τις διατάξεις της σύμβασης ΑΤΑ. Το εν λόγω κράτος μέλος ενημερώνει το τελωνείο προσωρινής εισαγωγής, το οποίο μπορεί να βρίσκεται ενδεχομένως σε άλλο κράτος μέλος, για την έναρξη των ενεργειών είσπραξης καθώς και για τα αποτελέσματά τους.
2. Αν ο τόπος όπου διαπράχθηκε η παράβαση ή η παρατυπία δεν μπορεί να αποδειχθεί, θεωρείται ότι αυτή διαπράχθηκε στο κράτος μέλος όπου έχει διαπιστωθεί εκτός αν, σύμφωνα με τα άρθρα 5 έως 8 της σύμβασης ΑΤΑ, αποδειχθεί κατά τρόπο ικανοποιητικό για τις αρμόδιες αρχές, η κανονικότητα της πράξης προσωρινής εισαγωγής ή ο τόπος όπου πράγματι διαπράχθηκε η παράβαση ή παρατυπία.
Σε περίπτωση που, λόγω έλλειψης τέτοιας απόδειξης, η εν λόγω παράβαση ή παρατυπία εξακολουθεί να θεωρείται ότι διαπράχθηκε στο κράτος μέλος όπου αυτή διαπιστώθηκε, το εν λόγω κράτος μέλος εφαρμόζει τη διαδικασία είσπραξης που θεσπίζεται στην παράγραφο 1.
Αν, αργότερα, προσδιοριστεί το κράτος μέλος όπου διαπράχθηκε πράγματι η παράβαση ή παρατυπία, αποδίδονται σ' αυτό όλοι οι δασμοί και άλλες επιβαρύνσεις -με εξαίρεση εκείνες που εισπράχθησαν ως ίδιοι πόροι της Κοινότητας- που επιβάλλονται στα εμπορεύματα στο εν λόγω κράτος μέλος που είχε αρχικά προβεί στην είσπραξή τους. Σ' αυτήν την περίπτωση, το ενδεχομένως υπερβάλλον ποσό επιστρέφεται στο πρόσωπο που είχε καταβάλει αρχικά τις επιβαρύνσεις.
Αν το ποσό των δασμών και άλλων επιβαρύνσεων, που είχαν εισπραχθεί αρχικά και αποδόθηκαν από το κράτος μέλος που είχε πραγματοποιήσει την είσπραξή τους, είναι μικρότερο από το ποσό των δασμών και άλλων επιβαρύνσεων που απαιτούνται στο κράτος μέλος όπου διαπράχθηκε πράγματι η παράβαση ή παρατυπία, το εν λόγω κράτος μέλος εισπράττει τη διαφορά σύμφωνα με τις κοινοτικές ή εθνικές διατάξεις.
Τα κράτη μέλη λαμβάνουν τα αναγκαία μέτρα για την καταπολέμηση κάθε παράβασης ή παρατυπίας και για την επιβολή επαρκών κυρώσεων. ΤΙΤΛΟΣ ΙΙΙ Χρησιμοποίηση του δελτίου ΑΤΑ ως παραστατικού διαμετακόμισης
Άρθρο 14
Όταν, σύμφωνα με τις διατάξεις του άρθρου 4, το δελτίο ΑΤΑ προσκομίζεται στο τελωνείο εισόδου για πράξη διαμετακόμισης, η μεταφορά των εμπορευμάτων από το τελωνείο εισόδου στο τελωνείο προσωρινής εισαγωγής, το οποίο στην περίπτωση αυτή αποτελεί ταυτόχρονα τελωνείο προορισμού, μπορεί να πραγματοποιείται βάσει του δελτίου ΑΤΑ ως παραστατικού διαμετακόμισης σύμφωνα με τις διατάξεις του κανονισμού (ΕΟΚ) αριθ. 719/91 του Συμβουλίου (7). ΤΙΤΛΟΣ IV ΧΡΗΣΙΜΟΠΟΙΗΣΗ ΤΟΥ ΔΕΛΤΙΟΥ ΑΤΑ ΩΣ ΠΑΡΑΣΤΑΤΙΚΟΥ ΠΡΟΣΩΡΙΝΗΣ ΕΙΣΑΓΩΓΗΣ Κεφάλαιο 1 Προσκόμισητου δελτίου
Άρθρο 15
Για την εφαρμογή του παρόντος τίτλου, οι τελωνειακές υπηρεσίες αποδέχονται μόνο τα δελτία ΑΤΑ τα οποία πληρούν τις ακόλουθες προϋποθέσεις:
α) εκδίδονται σε κράτος μέλος της Κοινότητας, φέρουν θεώρηση και καλύπτονται από εγγύηση συσταθείσα εκ μέρους ένωσης η οποία συμμετέχει σε διεθνή ομάδα εγγυητών. Η Επιτροπή δημοσιεύει κατάλογο των εν λόγω ενώσεων-
β) καλύπτουν εμπορεύματα διαφορετικά από εκείνα για τα οποία:
- κατά την εξαγωγή τους εκτός του τελωνειακού εδάφους της Κοινότητας, διεκπεραιώθηκαν οι τελωνειακές διατυπώσεις εξαγωγής ενόψει της χορήγησης επιστροφών ή άλλων ποσών κατά την εξαγωγή που έχουν καθιερωθεί στο πλαίσιο της κοινής γεωργικής πολιτικής, ή
- έχει παρασχεθεί οικονομικό πλεονέκτημα εκτός από τις εν λόγω επιστροφές ή άλλα ποσά στο πλαίσιο της κοινής γεωργικής πολιτικής, με ανάληψη υποχρέωσης για εξαγωγή των εν λόγω εμπορευμάτων, ή
- έχει υποβληθεί αίτηση επιστροφής.
Κεφάλαιο ΙΙ Υπαγωγή των εμπορευμάτων στο καθεστώς προσωρινής εξαγωγής ΤΜΗΜΑ 1 Αίτηση και έκδοση άδειας
Άρθρο 16
1. Τα δελτία ΑΤΑ που εκδίδονται στην Κοινότητα υπό τις προϋποθέσεις του άρθρου 15 μπορούν να χρησιμοποιούνται για πράξεις προσωρινής εξαγωγής εκτός του τελωνειακού εδάφους της Κοινότητας αντί για τη διασάφηση εξαγωγής (έντυπο ΕΧ).
2. Η προσκόμιση του δελτίου ΑΤΑ στο τελωνείο, που είναι εξουσιοδοτημένο να επιτρέπει την προσωρινή εξαγωγή, ισοδυναμεί με υποβολή της αίτησης για παροχή της άδειας προσωρινής εξαγωγής και η αποδοχή του δελτίου αυτού ισοδυναμεί με την παροχή άδειας.
3. Η χρησιμοποίηση του δελτίου ΑΤΑ αντί για τη διασάφηση εξαγωγής δεν απαλλάσσει από την υποχρέωση προσκόμισης των άλλων εγγράφων, που ενδεχομένως απαιτούνται για την πράξη προσωρινής εξαγωγής, ιδίως για τα εμπορεύματα των οποίων η εξαγωγή υπόκειται σε παροχή άδειας. ΤΜΗΜΑ ΙΙ Προσκόμιση των εμπορευμάτων για την προσωρινή εξαγωγή
Άρθρο 17
1. Κατά την προσκόμιση για την προσωρινή εξαγωγή των εμπορευμάτων για τα οποία έχει εκδοθεί δελτίο ΑΤΑ, το τελωνείο προσωρινής εξαγωγής προβαίνει στις ακόλουθες διατυπώσεις:
α) επαληθεύει τα στοιχεία, που αναφέρονται στις θέσεις A έως G του φύλλου εξαγωγής σε σχέση με τα εμπορεύματα που καλύπτονται
β) συμπληρώνει, κατά περίπτωση, τη θέση "Attestation des autorites douanieres" (Βεβαίωση των τελωνειακών αρχών), που αναφέρεται στο εξώφυλλο του δελτίου-
γ) συμπληρώνει το στέλεχος και τη θέση Η του φύλλου εξαγωγής-
δ) αναγράφει το όνομα του τελωνείου προσωρινής εξαγωγής στη θέση Η στοιχείο b) του φύλλου επανεισαγωγής και
ε) φυλάσσει το φύλλο εξαγωγής.
2. Αν το τελωνείο προσωρινής εξαγωγής είναι διαφορετικό από το τελωνείο εξόδου, το τελωνείο προσωρινής εξαγωγής διεκπεραιώνει τις διατυπώσεις, που αναφέρονται στην παράγραφο 1, αλλά δεν συμπληρώνει τη θέση 7 του στελέχου εξαγωγής δεδομένου ότι η θέση αυτή πρέπει να συμπληρώνεται από το τελωνείο εξόδου.
Άρθρο 18
Η προθεσμία για την επανεισαγωγή των εμπορευμάτων, τα οποία καθορίζουν οι αρμόδιες αρχές στη θέση Η στοιχείο b) του φύλλου εξαγωγής, δεν μπορεί να υπαρβαίνει τη διάρκεια ισχύος του δελτίου.
Κεφάλαιο ΙΙΙ Λήξη της πράξης προσωρινής εξαγωγής
Άρθρο 19
1. Τα δελτία ΑΤΑ που εκδίδονται στην Κοινότητα υπό τις προϋποθέσεις του άρθρου 15 είναι δυνατό να χρησιμοποιούνται κατά την επανεισαγωγή των εμπορευμάτων στο τελωνειακό έδαφος της Κοινότητας αντί για τη διασάφηση επανεισαγωγής.
2. Κατά τη λήξη της προσωρινής εξαγωγής των εμπορευμάτων, το τελωνείο επανεισαγωγής προβαίνει στις ακόλουθες διατυπώσεις:
α) ελέγχει τα στοιχεία που αναφέρονται στις θέσεις A έως G του φύλλου επανεισαγωγής-
β) συμπληρώνει το στέλεχος και τη θέση Η του φύλλου επανεισαγωγής-
γ) φυλάσσει το φύλλο επανεισαγωγής.
3. Όταν οι διατυπώσεις για τη λήξη της προσωρινής εξαγωγής κοινοτικών εμπορευμάτων διεκπεραιώνονται σε τελωνείο επανεισαγωγής διαφορετικό από το τελωνείο εισόδου, η μεταφορά των εμπορευμάτων από το τελωνείο αυτό στο τελωνείο επανεισαγωγής πραγματοποιείται χωρίς καμία διατύπωση.
Άρθρο 20
1. Τα εμπορεύματα που συνοδεύονται από δελτίο ΑΤΑ, το οποίο έχει εκδοθεί στην Κοινότητα, αντιμετωπίζονται κατά την επανεισαγωγή τους στο τελωνειακό έδφος της Κοινότητας σύμφωνα με τις διατάξεις του κανονισμού (ΕΟΚ) αριθ. 754/76.
2. Η προσκόμιση του δελτίου ΑΤΑ κατά την επανεισαγωγή εμπορευμάτων αντικαθιστά την προσκόμιση του αντιτύπου του παραστατικού εξαγωγής ή του δελτίου πληροφοριών (δελτίο INF 3), που απαιτείται κατά περίπτωση σύμφωνα με το άρθρο 6 παράγραφος 1 στοιχεία α) ή β) του κανονισμού (ΕΟΚ) αριθ. 2945/76 της Επιτροπής (8).
Η αντικατάσταση αυτή δεν εμποδίζει την απαίτηση των συμπληρωματικών αποδεικτικών στοιχείων που προβλέπονται στην παράγραφο 2 του εν λόγω άρθρου 6. ΤΙΤΛΟΣ V ΜΕΤΑΒΑΤΙΚΕΣ ΔΙΑΤΑΞΕΙΣ
Άρθρο 21
Μέχρι τις 31 Δεκεμβρίου 1992:
1. Οι διατάξεις του τίτλου ΙΙ εφαρμόζονται, τηρουμένων των αναλογιών, στα εμπορεύματα που καλύπτονται από δελτίο ΑΤΑ, το οποίο έχει εκδοθεί σε κράτος μέλος και χρησιμοποιείται ως παραστατικό προσωρινής εξαγωγής σε ένα ή περισσότερα άλλα κράτη μέλη.
Οι διατυπώσεις που αφορούν τη λήξη του καθεστώτος προσωρινής εισαγωγής διεκπεραιώνονται στο τελευταίο κράτος μέλος χρησιμοποίησης των εμπορευμάτων που καλύπτονται από το δελτίο ΑΤΑ. Η μεταφορά των εμπορευμάτων μεταξύ του κράτους μέλους έκδοσης του δελτίου ΑΤΑ και του πρώτου κράτους μέλους χρησιμοποίησης των εμπορευμάτων καθώς και μεταξύ του τελευταίου κράτους μέλους χρησιμοποίησης των εμπορευμάτων και του κράτους μέλους έκδοσης του δελτίου ΑΤΑ, μπορεί να πραγματοποιηθεί βάσει των διατάξεων του κανονισμού (ΕΟΚ) αριθ. 719/91.
2. Όταν, σύμφωνα με τις διατάξεις που αναφέρονται στον τίτλο IV, τα εμπορεύματα που πληρούν τις προϋποθέσεις του άρθρου 15 εξάγονται εκτός του τελωνειακού εδάφους της Κοινότητας, η μεταφορά των εμπορευμάτων αυτών μεταξύ του τελωνείου προσωρινής εξαγωγής και του τελωνείου εξόδου το οποίο, σ' αυτήν την περίπτωση, αποτελεί ταυτόχρονα και τελωνείο προορισμού, μπορεί να πραγματοποιηθεί με την κάλυψη του δελτίου ΑΤΑ ως παραστατικού διαμετακόμισης σύμφωνα με τις διατάξεις του κανονισμού (ΕΟΚ) αριθ. 719/91. Οι διατάξεις αυτές εφαρμόζονται επίσης στα εν λόγω εμπορεύματα όταν, κατά τη στιγμή της επανεισαγωγής τους στο τελωνειακό έδαφος της Κοινότητας, μεταφέονται, ενδεχομένως, μεταξύ του τελωνείου εισόδου και του τελωνείου επανεισαγωγής που, σ' αυτήν την περίπτωση, είναι το ίδιο με το τελωνείο προορισμού. ΤΙΤΛΟΣ VI ΤΕΛΙΚΕΣ ΔΙΑΤΑΞΕΙΣ
Άρθρο 22
Το άρθρο 12, παράγραφοι 2 και 3 και το άρθρο 14 παράγραφος 2 του κανονισμού (ΕΟΚ) αριθ. 1751/84 καταργούνται.
Άρθρο 23
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 31 Ιουλίου 1991.

Labels: 8
3